Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2023/C 41/12)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

„NUECES DE NERPIO”

EU br.: PDO-ES-02786 – 16.7.2021.

ZOI ( X ) ZOZP ( )

1. Naziv

„Nueces de Nerpio”

2. Država članica ili treća zemlja

Španjolska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Sušeni orasi, prezentirani cijeli u ljusci, kao cijele jezgre, polovice jezgri ili mljeveni, od zdravog voća s uklonjenim vanjskim ljuskama, dobiveni od autohtone sorte lokalnog stabla oraha iz Nerpija i ostalih sorti (kultivara) prilagođenih području proizvodnje koje pripadaju vrsti Juglans regia L.

Odobrene sorte:

Glavna sorta: Lokalna sorta, „autohtono stablo oraha iz Nerpija”, nastala je selekcijom sjemena koju su proizvođači iz Nerpija provodili od 16. stoljeća. Tako je dobiven necijepljeni ekotip stabla oraha koji je savršeno prilagođen dolini rijeke Taibilla. Nasadi stogodišnjih autohtonih stabala oraha čine jedinstven krajolik i genetsko naslijeđe biljaka na području Nerpija. Taj ekotip čini najmanje 80 % svih stabala te vrste na području proizvodnje.

Sekundarne sorte (kultivari): Sorte Franquette, Chandler, Pedro i Fernor uzgajaju se u Nerpiju od 1990-ih i prilagođene su lokalnim uvjetima. Te sekundarne sorte moraju se cijepiti na necijepljena debla lokalne sorte, „autohtonog stabla oraha iz Nerpija”. Zahvaljujući tom stoku sekundarne su sorte snažnije, prilagođene vapnenačkim tlima te otporne na bolesti tla i gušenje korijena. Ti čimbenici omogućuju prilagodbu sekundarnih sorti području proizvodnje.

Svojstva jezgre ili sjemena:

— Membrana oko jezgre ili sjemena nešto je tamnija: bež brončano-kestenjasta. To je povezano s visokom koncentracijom tanina te jačim antioksidativnim i organoleptičkim svojstvima.

— Zahvaljujući znatnoj kemijskoj stabilnosti otporni su na užeglost (rok trajanja više od godine dana, u tradicionalnim uvjetima skladištenja utvrđenima za ZOI).

— Blago gorak okus i trpkost zbog visoke razine tanina.

— Visoka razina prirodnih antioksidansa, uglavnom tanina koji potječu od galne i elagične kiseline. Primjenom metode procjene antioksidativnog kapaciteta prema DPPH, izraženo kao antioksidativni kapacitet ekvivalenta Troloxa (TEAC), antioksidativna aktivnost oraha iz Nerpija iznosi ≥ 110 μmol Trolox/g oraha (± 10 %). To je znatno više od ostalih oraha na tržištu.

Vrste proizvoda

Orasi se mogu prezentirati kao:

— „cijeli” u ljusci

— „cijele jezgre” ili sjeme

— „polovice” ili polovice jezgri

— „mljeveni” ili mljevene jezgre

„Cijeli” orasi i „cijele jezgre” oraha moraju udovoljavati minimalnim zahtjevima kvalitete za razrede „ekstra” i „razred I.”, kako je utvrđeno međunarodnim normama koje se odnose na stavljanje na tržište oraha u ljusci (norma UNECE-a DDP-01) i jezgri oraha (norma UNECE-a DDP-02).

Najmanja veličina „cijelih” oraha je 28 mm. „Cijele jezgre” oraha moraju biti veće od mrežice od 8 mm.

U vrijeme pakiranja „cijeli” orasi svih razreda i oblika moraju imati sadržaj vlage manji od 7 %. Za „cijele jezgre”, „polovice” i „mljevene” orahe najveći sadržaj vlage iznosi 5 %.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Uzgoj, berba, sušenje i priprema voća moraju se provesti unutar područja proizvodnje.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Za orahe koji se prezentiraju kao „polovice” veličina jezgre mora biti od 3 mm do 8 mm. Nisu dopuštena odstupanja veća od 10 %, što se ne odnosi na odgovarajuću vrijednost mase. Za „mljevene” orahe nema ograničenja veličine, osim što moraju biti manji od 3 mm. Dopušta se najveće odstupanje od 10 % mase.

„Cijelih” oraha može biti najviše 25 kg po pakiranju. Pakiranje za „cijele jezgre”, „polovice” i „mljevene” orahe sadržava najviše 15 kg.

Skladištenje, klasifikacija i pakiranje moraju se provoditi na istome mjestu, uvijek unutar područja proizvodnje. Prepakiranje je zabranjeno. Razlozi za pakiranje na mjestu podrijetla temelje se na osiguravanju prirodnih uvjeta okoliša u kojima se ZOI „Nueces de Nerpio” obrađuje i čuva. Ne smije biti propuha, vlažnost ne smije premašiti 75 %, a temperatura ne smije biti viša od 20 °C. Ti su uvjeti zajamčeni u Nerpiju i ključni su za očuvanje visokog sadržaja tanina karakterističnih za orahe koji usporavaju proces nastajanja užeglosti.

3.6. Posebna pravila za označivanje proizvoda na koji se odnosi registrirani naziv

Naziv oznake izvornosti „Nueces de Nerpio” i/ili logotip ZOI-ja „Nueces de Nerpio” moraju biti izrazito jasno vidljivi na etiketama i komercijalnom pakiranju koje se upotrebljava za te orahe.

Pakiranje u kojem se orasi otpremaju za konzumaciju moraju imati etikete označene brojevima koje se ne mogu ponovno upotrijebiti.

Orasi se na tržište mogu staviti isključivo sa žigom registriranih postrojenja za obradu i pakiranje koja pripadaju području proizvodnje.

Dodatan navod „De nogales centenarios” (Od stogodišnjih stabala oraha) upotrebljava se za orahe sa stabala starijih od 100 godina. Osim toga, na orasima sa stabala sa službenog popisa za zaštitu okoliša u Španjolskoj ili EU-u uz navod „De nogales centenarios” (Od jedinstvenih stabala oraha) treba postaviti naziv stabla oraha uvrštenog na popis.

Pri stavljanju proizvoda na tržište koriste se deskriptori pojedinih oblika: „cijeli”, „cijela jezgra”, „polovice” i „mljeveni”.

4. Sažeta definicija zemljopisnog područja

Proizvodnja, obrada i pakiranje ZOI-ja „Nueces de Nerpio” tradicionalno se obavlja na zemljopisnom području oko porječja rijeke Taibilla i njezinih pritoka, koje je razgraničeno na najmanjoj nadmorskoj visini od 900 m i obuhvaća sljedeća područja.

Autonomna zajednica Kastilja-La Mancha:

U općini Nerpio svi katastarski poligoni i/ili parcele smještene na više od 900 m.

U općinama Yeste i Letur svi katastarski poligoni i/ili parcele smještene na više od 900 m koje pripadaju porječju rijeke Taibilla.

Autonomna zajednica Murcija:

U općini Moratalla svi katastarski poligoni i/ili parcele smještene na više od 900 m koje pripadaju porječju rijeke Taibilla.

5. Povezanost sa zemljopisnim područjem

ZOI „Nueces de Nerpio” temelji se na posebnim svojstvima osnovne sirovine koja je blisko povezana sa zemljopisnim podrijetlom putem prirodnih i ljudskih čimbenika.

Posebnosti zemljopisnog područja

Područje proizvodnje, dolina rijeke Taibilla, dio je južnog područja planinskog lanca Sierra de Segura, geološkog sjecišta Prebetičke i Subbetičke regije jugoistočne Španjolske. Okolno je područje planinsko, oblikovano od vapnenačkih i dolomitnih lanaca s nadmorskom visinom od oko 2000 [m]. Područje proizvodnje ZOI-ja „Nueces de Nerpio” nalazi se u sredini, a čini ga sustav malih međuplaninskih dolina na nadmorskoj visini većoj od 900 m. Područjem protječe rijeka Taibilla, glavna pritoka Segure. To srednje visoko planinsko područje vapnenačkih i dolomitnih stijena čini tipični poljoprivredno-šumski okoliš u kojem je autohtoni orah iz Nerpija pronašao svoju prirodnu ekološku nišu i savršeno se prilagodio zahvaljujući stalnoj selekciji koju poljoprivrednici iz Nerpija provode od 16. stoljeća. Područje ima veliku ekološku vrijednost i dio je mreže Natura 2000.

Klima je tipična za srednje visoko planinsko područje. Općenito gledano, može se svrstati u toplu kontinentalnu/sredozemnu klimu, Csb prema Köppenovoj klasifikaciji klime. Prosječne temperature kreću se od 10 °C do 15 °C (1981.–2010.). Postoje znatne razlike u temperaturama ovisno o godišnjem dobu. Apsolutni maksimum iznosi 45,7 °C, a apsolutni minimum –15,7 °C. Razlike postoje i u dnevnim temperaturama i do 22 °C u proljeće i jesen. Na te razlike utječu temperaturne inverzije u dolini rijeke Taibilla zbog čega su uvjeti uzgoja specifični. Osim toga, količina padalina je umjerena a iznosi od 400 do 600 mm, te znatno opada prema istoku, što je posljedica dezertifikacije jugoistočne Španjolske. Evapotranspiracija je visoka, a iznosi od 600 do 800 mm ovisno o nadmorskoj visini.

Okolna je vlažnost niska s godišnjim prosjekom od 65 %. Stabla oraha su općenito dobro zaštićena od vjetrova zahvaljujući položaju u međuplaninskim dolinama.

Tla na kojima se uzgajaju stabla oraha čine vapnenac, lapor i dolomiti, a nastala su na riječnim nanosima iz razdoblja kvartara i terasama podsliva rijeke Taibilla. Tekstura tla varira, ali uglavnom je glineno i glineno-ilovasto. Kao posljedica vrlo visoke razine kalcijeva karbonata, do 50 %, pH-vrijednost je vrlo visoka, od 8,0 do 8,5. Vrlo je visoka i razina organske tvari u tim tlima, više od 2 %, a u nekim slučajevima i do 4 % u najvišem sloju od 20 cm. Tla su vrlo plodna i uravnotežena za uzgoj oraha.

Kvaliteta vode u porječju Taibille je dobra, od C2-S1 do C3-S1, prema klasifikaciji Sveučilišta u Kaliforniji u Riversideu. Zbog naravi stjenovitog tla vode su karbonizirane i alkalne, pH-vrijednosti od 7,9 do 8,4.

Krajolik Nerpija i doline rijeke Taibilla od pamtivijeka je oblikovan uzgojem oraha. Važna su značajka terase arapskog podrijetla iz 12. i 13. stoljeća koje omogućuju navodnjavanje plavljenjem takvog strmog terena. Gusta mreža starih jaraka presijeca područje i usmjerava tok vode iz rijeke Taibille i njezinih pritoka zajedno s izoliranim vrelima. Terase su položene duž drevnih kamenih zidova koji podupiru obronke i acequias (drevne kanale za navodnjavanje). Ta tradicionalna praksa uzgoja, kao i prisutnost starih stabala oraha, predstavljaju osnovne elemente krajolika i nasljeđe uzgoja općine Nerpio i doline rijeke Taibilla te čine okoliš za ekološki uzgoj autohtonog stabla oraha jedinstvenog za Španjolsku. Riječ je o drevnom krajoliku preoblikovanom u terase.

Karakteristična svojstva

Jezgra ili sjeme oraha iz Nerpija ima visok sadržaj tanina koji uglavnom potječu od galne i elagične kiseline, što proizvodu daje posebna svojstva. Kad je riječ o užeglosti, orah je vrlo stabilan, s rokom trajanja više od godine. Ima blago gorak okus uz osjećaj trpkosti. Kožica je nešto tamnije boje: bež brončano-kestenjasta. Visoka razina tanina znači visok antioksidativni kapacitet ekvivalenta Troloxa (TEAC ≥ 110 ± 10 % μmol Trolox/g oraha). Znanstvena publikacija Instituta za masti i ulja u Sevilli (CSIC) (Visoko vijeće za znanstvena istraživanja) dokazuje vrhunska antioksidativna svojstva oraha iz Nerpija u odnosu na ostale komercijalne sorte: „Nutritivni sastav i antioksidativno djelovanje pojedinih sorti oraha (Junglans regia L.) iz Nerpija (Španjolska) u usporedbi s komercijalnim sortama (I. Viera-Alcaide et al., Grasas y Aceites 70 (3), srpanj–rujan 2019.)”.

Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Orah iz Nerpija ima neka jedinstvena fizikalna, kemijska i organoleptička svojstva. Smatra se ekotipom podrijetlom iz Nerpija s posebnim svojstvima koja se teško mogu ponoviti izvan područja proizvodnje.

Prepoznatljiva svojstva oraha iz Nerpija su tamna kožica jezgre, dugi rok trajanja i otpornost na užeglost, blago gorak okus te osjećaj trpkosti. Ta su svojstva povezana s visokim sadržajem tanina, kao i s visokim antioksidativnim kapacitetom (TEAC ≥ 110 μmol Trolox/g oraha), koji je daleko viši nego kod ostalih oraha na tržištu. Ta su svojstva isto tako izravno povezana s prirodnim i ljudskim čimbenicima: selekcijom biljnog materijala, posebnim poljoprivrednim i klimatskim uvjetima za uzgoj te prirodnim sušenjem i skladištenjem oraha.

1) Sortna selekcija autohtonih stabala oraha

Selekcija stabala oraha u Nerpiju započela je u 16. stoljeću, što dokazuje „Plantón del Covacho”, drevno drvo oraha iz Nerpija staro oko 600 godina. Autohtone vrste iz Nerpija tamnije su pigmentirane i imaju intenzivniji okus od komercijalnih oraha zahvaljujući stoljetnoj selekciji oraha sa snažnijim okusom koji su blago gorki, trpki i tamniji što je izravan utjecaj uzgajivača oraha iz Nerpija.

2) Posebni poljoprivredni i klimatski uvjeti uzgoja

Uvjeti tla: Autohtone sorte iz Nerpija savršeno su prilagođene izraženim vapnenačkim uvjetima tla u dolini rijeke Taibilla, pH-vrijednosti od 8 do 8,5 i više od 50 % kalcijeva karbonata. Vapnenac blokira apsorpciju fosfora iz tla. Zbog toga orasima nedostaje tog minerala pa je na listovima i voću izraženija ljubičasta pigmentacija koja se povezuje s višom razinom antocijanina i ostalih fenolnih spojeva kao što su flavonoli, flavonoidi i tanini.

Klimatski uvjeti: Sredozemni uvjeti u Nerpiju tipični su za jugoistočni dio Iberskog poluotoka s mnogo sunčeve svjetlosti, visokim temperaturama, niskim padalinama i visokim potencijalom evapotranspiracije, do 800 mm. Zbog toga ljeti vlada nestašica vode, što u stablima oraha pokreće sintezu tanina koji potječu od galne i elagične kiseline. Kao posljedica toga potamnjuje pigmentacija kožice jezgre. Zbog temperaturne inverzije u dolini rijeke Taibilla znatne su razlike u dnevnim temperaturama koje iznose više od 22 °C, a pridonose povećanju tanina u orasima u završnoj fazi zrenja.

3) Posebni uvjeti za prirodno sušenje i skladištenje oraha u Nerpiju

Hladno i suho vrijeme ujesen i zimi ubrzava proces dehidracije (sušenja) oraha. Ostali čimbenici uključuju branje u optimalnom trenutku zrenja, tradicionalne prirodne isušivače te dobre uvjete skladištenja pri umjerenim i konstantnim temperaturama ispod 20 °C i nisku vlažnost ispod 75 °C. Prije stavljanja oraha na tržište ti čimbenici osiguravaju najbolje uvjete skladištenja oraha i očuvanja njihovih antioksidansa (tanine) čime se usporava proces nastanka užeglosti. Postupci koji uključuju pranje i/ili prisilno sušenje nisu u skladu sa ZOI-jem „Nueces de Nerpio”.

Upućivanje na objavljenu specifikaciju proizvoda

https://www.mapa.gob.es/es/alimentacion/temas/calidad-diferenciada/dop-igp/htm/DOP_Nueces_de_Nerpio_SolicitudRegistro%20.aspx

(1) SL L 343, 14.12.2012., str. 1.